**NACRT PRIJEDLOGA ZA E-SAVJETOVANJE**

Na temelju članka 8. i 35. točke 1. Zakona o lokalnoj i područnoj (regionalnoj) samoupravi («Narodne novine», broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak i 123/17, 98/19 i 144/20), Općinsko vijeće Općine Sračinec, na \_\_. sjednici održanoj dana \_\_\_. ožujka 2021. godine, donosi

# STATUT

# OPĆINE SRAČINEC

## I. OPĆE ODREDBE

**Članak 1.**

(1) Ovim Statutom podrobnije se uređuje samoupravni djelokrug Općine Sračinec, njezina službena obilježja, javna priznanja, ustrojstvo, ovlasti i način rada tijela Općine, način obavljanja poslova, oblici neposrednog sudjelovanja građana u odlučivanju, način provođenja referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine Sračinec (dalje u tekstu: Općina).

**Članak 2.**

(1) Općina je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj.

**Članak 3.**

(1) Općina obuhvaća područja naselja Sračinec i Svibovec Podravski.

**Članak 4.**

(1) Granice Općine idu rubnim dijelom katastarskih općina Republike Slovenije, Općine Nedelišće u sastavu Međimurske županije te Grada Varaždina, Općine Vidovec i Općine Petrijanec u sastavu Varaždinske županije.

(2) Granice Općine mogu se mijenjati na način i po postupku propisanim zakonom.

**Članak 5.**

(1) Općina je pravna osoba.

(2) Naziv Općine je Općina Sračinec.

(3) Sjedište Općine je u Sračincu, Varaždinska 188.

**Članak 6.**

(1) Općina ima svoja obilježja.

(2) Obilježja Općine su:

1. grb Općine Sračinec i
2. zastava Općine Sračinec.

**Članak 7.**

(1) Opis i način uporabe grba i zastave Općine Sračinec utvrđeni su Odlukom o opisu i uporabi grba i zastave Općine Sračinec.

**Članak 8.**

(1) Općina ima pečat.

(2) Tijela Općine mogu imati pečat.

(3) Opis pečata iz stavka 1. i 2. ovog članka, te način njihove uporabe i čuvanja, utvrđuje se u skladu sa Zakonom o pečatima i žigovima s grbom Republike Hrvatske.

**Članak 9.**

(1) U Općini se svečano obilježava 29. rujan – blagdan Sv. Mihaela kao Dan Općine Sračinec.

(2) U povodu Dana Općine dodjeljuju se priznanja Općine, te priređuju druge svečanosti.

**Članak 10.**

(1) Javna priznanja Općine Sračinec iskaz su javne pohvale domaćim i stranim fizičkim i pravnim osobama zaslužnim za gospodarski, društveni i kulturni razvoj Općine Sračinec, te njeno promicanje u zemlji i svijetu.

(2) Oblik, uvjeti i postupak za dodjelu Javnih priznanja Općine utvrđeni su Odlukom o ustanovljenju javnih priznanja Općine Sračinec.

**II. SURADNJA OPĆINE S DRUGIM JEDINICAMA LOKALNE I PODRUČNA (REGIONALNE) SAMOUPRAVE U REPUBLICI HRVATSKOJ I DRUGIM DRŽAVAMA**

**Članak 11.**

(1) Općina u ostvarivanju zajedničkih interesa i unapređenja gospodarskog i društvenog razvitka surađuje s Varaždinskom županijom i svim jedinicama lokalne samouprave u njezinom sastavu.

(2) Općina može surađivati s općinama i gradovima iz drugih županija, kao i u inozemstvu, sukladno odredbama zakona.

(3) Odluku o uspostavljanju suradnje donosi Općinsko vijeće Općine Sračinec.

**Članak 12.**

(1) Općina Sračinec može uspostaviti i druge oblike suradnje i posebne prijateljske odnose s drugim općinama i gradovima u Republici Hrvatskoj, kao i u inozemstvu, sukladno zakonu.

(2) O prijateljstvu u smislu stavka 1. ovog članka potpisuje se posebna povelja koju u ime Općine Sračinec potpisuje općinski načelnik, sukladno odluci Općinskog vijeća.

## III. SAMOUPRAVNI DJELOKRUG OPĆINE

**Članak 13.**

(1) Općina je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i Zakonom o lokalnoj i područnoj (regionalnoj) samoupravi.

(2) Općina u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili Zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svom području,
* te ostale poslove sukladno posebnim zakonima.

(3) Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 2. ovog članka.

(4) Sadržaj i način obavljanja poslova iz samoupravnog djelokruga detaljnije se uređuje odlukama Općinskog vijeća i općinskog načelnika u skladu sa zakonom i ovim Statutom.

**Članak 14.**

(1) Općina može obavljanje pojedinih poslova iz članka 13. stavka 2. ovoga Statuta organizirati zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

(2) Odluku o obavljanju poslova na način propisan stavkom 1. ovoga članka donosi Općinsko vijeće.

**Članak 15.**

(1) Općinsko vijeće može pojedine poslove iz samoupravnog djelokruga Općine, čije je obavljanje od interesa za građane na području više jedinica lokalne samouprave, posebnom odlukom prenijeti na Varaždinsku županiju.

(2) Općinsko vijeće može tražiti od Županijske skupštine da joj, uz suglasnost tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova iz samoupravnog djelokruga županije na području te jedinice, ako može osigurati dovoljno prihoda za njihovo obavljanje.

(3) Općinsko vijeće može pojedine poslove iz samoupravnog djelokruga Općine, koji se s obzirom na vrstu i opseg mogu učinkovito, racionalno i u skladu sa zakonom obavljati na razini mjesne samouprave, posebnom odlukom prenijeti na mjesne odbore. U tom slučaju Općina osigurava sredstva za obavljanje prenesenih poslova.

**IV. NEPOSREDNO SUDJELOVANJE GRAĐANA U ODLUČIVANJU**

***a) Referendum***

***Članak 16.***

*(1) Građani mogu neposredno sudjelovati u odlučivanju o lokalnim poslovima putem referenduma i mjesnog zbora građana, u skladu sa zakonom i ovim Statutom.*

*(2) Referendum se može raspisati radi odlučivanja o prijedlogu promjene Statuta, o prijedlogu općeg akta ili drugog pitanja iz djelokruga predstavničkog tijela, kao i o drugim pitanjima određenim zakonom i ovim Statutom.*

***Članak 17.***

*(1) Raspisivanje referenduma, sukladno odredbama zakona, može predložiti:*

* *najmanje jedna trećina članova Općinskog vijeća,*
* *općinski načelnik,*
* *20% ukupnog broja birača upisanih u birački popis Općine Sračinec,*
* *vijeće mjesnog odbora.*

***Članak 18.***

*(1) Ako je raspisivanje referenduma predložila najmanje jedna trećina članova Općinskog vijeća, odnosno općinski načelnik ili vijeće mjesnog odbora, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.*

*(2) Odluka o raspisivanju referenduma donosi se većinom glasova svih članova Općinskog vijeća Općine Sračinec.*

***Članak 19.***

*(1) Ako je raspisivanje referenduma predložilo 20% od ukupnog broja birača upisanih u birački popis Općine Sračinec, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga.*

*(2) Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisati će referendum u roku od 30 dana od zaprimanja odluke o ispravnosti podnesenog prijedloga.*

***Članak 20.***

*(1) Općinsko vijeće može raspisati savjetodavni referendum o pitanjima iz svog djelokruga.*

*(2) Odluku o raspisivanju savjetodavnog referenduma donosi Općinsko vijeće većinom glasova svih vijećnika.*

***Članak 21.***

*(1) Pravo glasovanja na referendumu imaju građani koji imaju prebivalište na području Općine Sračinec i koji su upisani u popis birača Općine Sračinec.*

*(2) Odluka donesena na referendumu obvezatna je za Općinsko vijeće Općine Sračinec, osim odluke donesene na savjetodavnom referendumu koja nije obvezatna.*

*(3) Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.*

***b. Zbor građana***

***Članak 22.***

*(1) Zbor građana saziva vijeće mjesnog odbora radi izjašnjavanja građana o pitanjima i prijedlozima iz samoupravnog djelokruga Općine.*

*(2) Zbor građana saziva se za cijelo područje ili za dio područja mjesnog odbora koje čini zasebnu cjelinu.*

***Članak 23.***

*(1) Općinsko vijeće može tražiti mišljenje od zborova građana o prijedlogu općeg akta ili drugog pitanja iz djelokruga Općine.*

*(2) Prijedlog za traženje mišljenja iz stavka 1. ovog članka može dati jedna trećina vijećnika Općinskog vijeća.*

*(3) Općinsko vijeće dužno je razmotriti prijedlog iz stavka 2. ovog članka u roku od 60 od dana zaprimanja prijedloga.*

*(4) Zbor građana saziva predsjednik Općinskog vijeća u roku od 15 dana od dana donošenja odluke Općinskog vijeća za područje mjesnog odbora ili za dio područja mjesnog odbora koje čini zasebnu cjelinu.*

***Članak 24.***

*(1) Zbor građana može sazvati i općinski načelnik radi izjašnjavanja građana o pitanjima i prijedlozima iz samoupravnog djelokruga Općine.*

***Članak 25.***

*(1) Odlukom o sazivanju zbora građana određuju se pitanja o kojima će se tražiti mišljenje od zbora građana, područje za koje se saziva, te vrijeme u kojem se mišljenje treba dostaviti.*

*(2) Mišljenje dobiveno od zbora građana obvezatno je za mjesni odbor, a savjetodavno za općinsko vijeće i općinskog načelnika,*

***Članak 26.***

*(1) Za pravovaljano izjašnjavanje na zboru građana potrebna je prisutnost najmanje 10% birača upisanih u popis birača mjesnog odbora za čije područje je sazvan zbor građana.*

*(2) Izjašnjavanje građana na zboru građana je javno, ako se na zboru građana većinom glasova prisutnih ne donese odluka o tajnom izjašnjavanju, a odluke se donose većinom glasova prisutnih građana.*

***Članak 27.***

*(1) Način sazivanja, rada i odlučivanja na zboru građana detaljnije se uređuje posebnom odlukom Općinskog vijeća.*

***c) Prijedlozi građana***

***Članak 28.***

*(1) Građani imaju pravo predlagati Općinskom vijeću donošenje općeg akta ili rješavanja određenog pitanja iz djelokruga Općinskog vijeća, te podnositi peticije o pitanjima iz samoupravnog djelokruga Općine.*

*(2) Općinsko vijeće raspravlja o prijedlogu i peticiji iz stavka 1. ovog članka, ako prijedlog potpisom podrži najmanje 10% od ukupnog broja birača u Općini.*

*(3) Prijedlozi i peticije iz stavka 1. mogu se podnijeti i elektroničkim putem.*

*(4) Općinsko vijeće dužno je dati odgovor podnositeljima, najkasnije u roku od 3 mjeseca od zaprimanja prijedloga.*

***d) Predstavke i pritužbe građana***

***Članak 29.***

*(1) Građani i pravne osobe imaju pravo podnositi predstavke i pritužbe na rad tijela Općine kao i na rad njegovih upravnih tijela, te na nepravilan odnos zaposlenih u tim tijelima kad im se obraćaju radi ostvarivanja svojih prava i interesa ili izvršavanja svojih građanskih dužnosti.*

*(2) Na podnijete predstavke i pritužbe općinski načelnik, odnosno pročelnik Jedinstvenog upravnog odjela dužan je odgovoriti u roku od 30 dana od dana podnošenja predstavke, odnosno pritužbe.*

*(3) Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, te neposrednim komuniciranjem s ovlaštenim predstavnicima tijela Općine.*

*(4) Predstavke i pritužbe mogu se podnijeti i elektroničkim putem.*

**V. TIJELA OPĆINE SRAČINEC**

***1. Općinsko vijeće***

**Članak 30.**

(1) Općinsko vijeće je predstavničko tijelo građana i tijelo lokalne samouprave, koje donosi akte u okviru djelokruga Općine, te obavlja i druge poslove u skladu sa Zakonom i Statutom.

**Članak 31.**

(1) Općinsko vijeće ima 13 članova, odnosno vijećnika.

**Članak 32.**

(1) Članovi Općinskog vijeća biraju se na način i po postupku utvrđenom posebnim zakonom.

**Članak 33.**

(1) Mandat članova Općinskog vijeća izabranih na redovitim izborima počinje danom konstituiranja Općinskog vijeća i traje do stupanja na snagu odluke Vlade Republike Hrvatske o raspisivanju sljedećih redovnih izbora, odnosno do stupanja na snagu odluke Vlade Republike Hrvatske o raspuštanju Općinskog vijeća, sukladno posebnom zakonu.

(2) Mandat članova Općinskog vijeća izabranih na prijevremenim izborima počinje danom konstituiranja Općinskog vijeća i traje do isteka tekućeg mandata članovima predstavničkih tijela izabranih na redovnim izborima, odnosno do stupanja na snagu odluke Vlade Republike Hrvatske o raspuštanju Općinskog vijeća, sukladno posebnom zakonu.

**Članak 34.**

(1) Članovi Općinskog vijeća nemaju obvezujući mandat i nisu opozivi.

(2) Član Općinskog vijeća ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama općinskog vijeća.

(3) Članu Općinskog vijeća koji za vrijeme trajanja mandata prihvati obnašanje dužnosti koja se prema odredbama posebnog zakona smatra nespojivom sa dužnošću općinskog vijećnika, za vrijeme obnašanja nespojive dužnosti mandat Općinskog vijećnika miruje, a za to vrijeme zamjenjuje ga zamjenik, sukladno odredbama posebnog zakona.

(4) Nastavak obnašanja dužnosti člana Općinskog vijeća na temelju prestanka mirovanja mandata, može se tražiti samo jedanput u tijeku trajanja mandata.

**Članak 35.**

(1) Član Općinskog vijeća dužnost obavlja počasno i za to ne prima plaću.

(2) Član Općinskog vijeća ima pravo na naknadu sukladno Odluci Općinskog vijeća.

(3) Član Općinskog vijeća ima pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.

(4) Član Općinskog vijeća ima pravo uvida u registar birača za vrijeme dok obavlja dužnost člana Općinskog vijeća.

(5) Sva ostala prava i dužnosti članova Općinskog vijeća utvrđuju se Zakonom, Statutom i Poslovnikom Općinskog vijeća.

**Članak 36.**

(1) Općinsko vijeće smatra se konstituiranim izborom predsjednika, na prvoj sjednici na kojoj je nazočna većina članova Općinskog vijeća.

**Članak 37.**

(1) Konstituirajuću sjednicu Općinskog vijeća saziva pročelnik Jedinstvenog upravnog odjela Općine Sračinec ili službenik kojeg on ovlasti.

(2) Prva, konstituirajuća sjednica Općinskog vijeća saziva se u roku od 30 dana od dana objave konačnih izbornih rezultata.

(3) Ako se općinsko vijeće ne konstituira na sjednici iz stavka 2. ovog članka, ovlašteni sazivač sazvat će novu konstituirajuću sjednicu u roku od 30 dana od dana kada je prethodna sjednica trebala biti održana. Ako se predstavničko tijelo ne konstituira ni na toj sjednici, ovlašteni sazivač sazvat će novu konstituirajuću sjednicu u nastavnom roku od 30 dana.

(4) Ako se predstavničko tijelo ne konstituira u rokovima iz stavaka 2. i 3. ovoga članka, raspisat će se novi izbori.

(5) Konstituirajućoj sjednici predstavničkog tijela do izbora predsjednika predsjeda prvi izabrani član s kandidacijske liste koja je dobila najviše glasova. Ukoliko je više lista dobilo isti najveći broj glasova, konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.

**Članak 38.**

(1) Način rada Općinskog vijeća uređuje se Poslovnikom Općinskog vijeća, sukladno odredbama Zakona i ovog Statuta.

(2) Poslovnik Općinskog vijeća donosi se većinom glasova svih članova Općinskog vijeća.

**Članak 39.**

(1) Općinsko vijeće ima predsjednika i dva potpredsjednika, koje bira Općinsko vijeće iz redova svojih članova.

(2) Predsjednik Općinskog vijeća bira se većinom glasova svih članova Općinskog vijeća, po postupku utvrđenom Poslovnikom Općinskog vijeća.

(3) Potpredsjednici Općinskog vijeća biraju se većinom glasova svih članova Općinskog vijeća, po postupku utvrđenom Poslovnikom Općinskog vijeća i u pravilu na način, da se jedan potpredsjednik bira iz redova predstavničke većine, a drugi iz redova predstavničke manjine.

**Članak 40.**

(1) Predsjednik Općinskog vijeća:

* zastupa Općinsko vijeće,
* saziva i organizira te predsjedava sjednicama Općinskog vijeća,
* predlaže dnevni red sjednica Općinskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Općinskog vijeća,
* usklađuje rad radnih tijela Općinskog vijeća,
* potpisuje odluke i akte koje donosi Općinsko vijeće,
* brine o suradnji Općinskog vijeća i općinskog načelnika,
* brine se o zaštiti prava vijećnika,
* obavlja i druge poslove određene zakonom i Poslovnikom.

(2) Predsjednik Općinskog vijeća dostavlja Statut, Poslovnik, proračun i druge opće akte nadležnom tijelu državne uprave u čijem je djelokrugu opći akt zajedno s izvatkom iz zapisnika koji se odnosi na postupak donošenja općeg akta propisan Statutom i Poslovnikom u roku od 15 dana od dana donošenja općeg akta te bez odgode općinskom načelniku.

**Članak 41.**

(1) Potpredsjednici Općinskog vijeća pomažu u radu predsjedniku, zamjenjuju ga u slučaju odsutnosti ili spriječenosti, te obavljaju i druge poslove koje im povjeri Općinsko vijeće ili predsjednik Općinskog vijeća.

(3) Ostala prava i dužnosti predsjednika, te dužnosti potpredsjednika Općinskog vijeća, utvrđuju se Poslovnikom Općinskog vijeća.

**Članak 42.**

(1) Predsjednik Općinskog vijeća saziva sjednice Općinskog vijeća po potrebi, a u pravilu najmanje jednom u tri mjeseca.

(2) Predsjednik je dužan sazvati sjednicu Općinskog vijeća na obrazloženi zahtjev najmanje jedne trećine članova Općinskog vijeća u roku od 15 dana od dana primitka zahtjeva.

(3) Ukoliko predsjednik Općinskog vijeća ne sazove sjednicu u roku iz stavka 2. ovog članka, sjednicu će sazvati općinski načelnik, u roku od 8 dana.

(4) Nakon proteka roka iz stavka 3. ovog članka sjednicu može sazvati, na obrazloženi zahtjev jedne trećine članova Općinskog vijeća, čelnik tijela državne uprave nadležnog za lokalnu i područnu (regionalnu) samoupravu.

(5) Sjednica Općinskog vijeća sazvana sukladno odredbama stavka 2., 3. i 4. ovog članka mora se održati u roku od 15 dana od dana sazivanja.

(6) Sjednica sazvana protivno odredbama ovoga članka smatra se nezakonitom, a doneseni akti ništavnima.

**Članak 43.**

(1) Općinsko vijeće:

* donosi Statut Općine Sračinec,
* donosi odluke i druge opće akte kojima uređuje pitanja iz samoupravnog djelokruga Općine,
* osniva radna tijela, bira i razrješuje članove tih tijela te bira, imenuje i razrješuje i druge osobe određene zakonom, drugim propisom ili statutom,
* uređuje ustrojstvo i djelokrug upravnih tijela Općine,
* osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za Općinu,
* obavlja i druge poslove koji su zakonom ili drugim propisima stavljeni u djelokrug Općinskog vijeća.

**Članak 44.**

(1) Članovi Općinskog vijeća mogu Općinskom načelniku postavljati pitanja o njegovom radu.

(2) Pitanja mogu biti postavljena usmeno na sjednicama Općinskog vijeća ili u pisanom obliku posredstvom predsjednika Općinskog vijeća, sukladno odredbama Poslovnika Općinskog vijeća.

**Članak 45.**

(1) Općinski načelnik dužan je dva puta godišnje podnositi polugodišnja izvješća o svom radu Općinskom vijeću, sukladno odredbama Zakona i ovog Statuta.

(2) Pored izvješća iz stavka 1. ovog članka, Općinsko vijeće može od općinskog načelnika tražiti usmeno ili pismeno izvješće o pojedinim pitanjima iz njegovog djelokruga, na koje je općinski načelnik dužan odgovoriti pismeno u roku od 30 dana od dana podnošenja zahtjeva.

**Članak 46.**

(1) Općinsko vijeće donosi odluke većinom glasova, ako je na sjednici nazočna većina vijećnika Općinskog vijeća.

(2) O donošenju Statuta Općine, Poslovnika Općinskog vijeća, Proračuna i Godišnjeg izvještaja o izvršenju proračuna Općinsko vijeće odlučuje većinom glasova svih vijećnika.

(3) Poslovnikom Općinskog vijeća mogu se odrediti i druga pitanja iz djelokruga Općinskog vijeća o kojima se odlučuje većinom glasova svih članova Općinskog vijeća.

**Članak 47.**

(1) Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

(2) Sjednicama Općinskog vijeća prisustvuje općinski načelnik.

(3) Na sjednicama Općinskog vijeća glasuje se javno, ako Općinsko vijeće ne odluči da se, u skladu s Poslovnikom ili drugim općim aktom, o nekom pitanju glasuje tajno.

(4) Sjednice Općinskog vijeća mogu se sazvati i elektroničkim putem.

*(5) U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.*

(6) Poslovnikom o radu Općinskog vijeća uredit će se osiguranje praćenja rasprave i sudjelovanje u radu i odlučivanju.

**Članak 48.**

(1) Općinsko vijeće Općine Sračinec osniva stalne ili privremene odbore, kao i druga radna tijela u svrhu priprema odluka iz njegovog djelokruga.

(2) Sastav, broj članova, djelokrug i način rada tijela iz stavka 1. ovog članka, utvrđuje se Poslovnikom Općinskog vijeća Općine Sračinec ili posebnom odlukom o osnivanju radnog tijela.

***2. Općinski načelnik***

**Članak 49.**

(1) Izvršno tijelo Općine Sračinec je općinski načelnik.

**Članak 50.**

(1) Općinski načelnik bira se na neposrednim izborima sukladno posebnom zakonu.

**Članak 51.**

(1) Mandat općinskog načelnika izabranog na redovnim ili prijevremenim izborima počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog općinskog načelnika.

(2) Iznimno, mandat općinskog načelnika kojeg je Vlada Republike Hrvatske razriješila traje do stupanja na snagu odluke Vlade Republike Hrvatske o razrješenju, odnosno istovremenom raspuštanju predstavničkog tijela i razrješenju općinskog načelnika.

**Članak 52.**

(1) Općinskom načelniku mandat prestaje po sili zakona u slučajevima propisanim posebnim zakonom.

(2) Pročelnik Jedinstvenog upravnog odjela će u roku od 8 dana obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora za novog općinskog načelnika, u slučajevima propisanim Zakonom.

***Članak 53.***

(1) Općinski načelnik može se opozvati putem referenduma.

(2) Raspisivanje referenduma za opoziv može predložiti:

* 20% ukupnog broja birača upisanih u popis birača Općine Sračinec,
* dvije trećine članova Općinskog vijeća.

(3) Ako je raspisivanje referenduma za opoziv predložilo 20% od ukupnog broja birača upisanih u birački popis Općine Sračinec, Općinsko vijeće raspisati će referendum za opoziv općinskog načelnika, sukladno odredbama zakona.

(4) Ako je raspisivanje referenduma za opoziv predložilo dvije trećine članova Općinskog vijeća, odluku o raspisivanju referenduma za opoziv općinskog načelnikadonosi Općinsko vijeće dvotrećinskom većinom glasova svih članova Općinskog vijeća.

(5) Referendum za opoziv općinskog načelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za općinskog načelnika.

**Članak 54.**

(1) Odluka o opozivu općinskog načelnika donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje jednu trećinu ukupnog broja birača upisanih u popis birača Općine Sračinec.

(2) Na postupak referenduma za opoziv odgovarajuće se primjenjuju odredbe Zakona o lokalnoj i područnoj (regionalnoj) samoupravi i zakona kojima se uređuje provedba referenduma.

**Članak 55.**

*(1) Ako prije isteka mandata prestane mandat općinskom načelniku, u Općini Sračinec raspisati će se prijevremeni izbori za općinskog načelnika, a do provedbe prijevremenih izbora dužnost općinskog načelnika obnašati će povjerenik Vlade republike Hrvatske.*

*(2) O svim promjenama tijekom mandata općinskog načelnika pročelnik Jedinstvenog upravnog odjela dužan je bez odgode obavijestiti središnje tijelo državne uprave nadležno za lokalnu i područnu (regionalnu) samoupravu.*

**Članak 56.**

(1) Općinski načelnik predstavlja i zastupa Općinu Sračinec te obavlja izvršne poslove u Općini.

(2) Općinski načelnik odgovoran je za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

(3) Općinski načelnik dužan je obavljati poslove utvrđene ovim Statutom sukladno odredbama zakona.

**Članak 57.**

(1) Općinski načelnik u obavljanju poslova iz samoupravnog djelokruga Općine ima pravo obustaviti od primjene opći akt Općinskog vijeća.

(2) Ako ocijeni da je općim aktom Općinskog vijeća povrijeđen zakon ili drugi propis, općinski načelnik donijet će odluku o obustavi općeg akta u roku od 8 dana od dana donošenja općeg akta.

(3) Općinski načelnik ima pravo zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu.

(4) Ako Općinsko vijeće ne otkloni uočene nedostatke iz stavka 3. ovoga članka, općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.

**Članak 58.**

*(1) Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.*

*(2) Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.*

*(3) Zamjenik općinskog načelnika iz reda članova Općinskog vijeća iz stavka 1. ovog članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, kojemu mandat nije prestao, onemogućen obavljati svoju dužnost.*

*(4) Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine Sračinec.*

*(5) Privremeni zamjenik za vrijeme zamjenjivanja općinskog načelnika ostvaruje prava općinskog načelnika.*

*(6) Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.*

*(7) Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika, po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.*

*(8) O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela Općine Sračinec dužan je obavijestiti predsjednika Općinskog vijeća odmah po nastanku tih okolnosti.*

*(9) O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.*

**Članak 59.**

(1) U obavljanju izvršne vlasti općinski načelnik:

* priprema prijedloge općih akata,
* izvršava ili osigurava izvršavanje općih akata predstavničkog tijela,
* usmjerava djelovanje upravnih tijela Općine Sračinec u obavljanju poslova iz njihovog samoupravnog djelokruga te nadzire njihov rad,
* upravlja nekretninama i pokretninama u vlasništvu Općine Sračinec, kao i njezinim prihodima i rashodima, sukladno zakonu,
* odlučuje o stjecanju i otuđivanju pokretnina i nekretnina Općine Sračinec i drugom raspolaganju imovinom u skladu sa Zakonom, Statutom i posebnim propisima,
* imenuje i razrješuje predstavnike Općine Sračinec u tijelima javnih ustanova, trgovačkih društava i drugim pravnim osobama čiji je osnivač Općina Sračinec,
* odgovoran je za izvršenje Proračuna Općine Sračinec,
* imenuje, odnosno razrješuje pročelnike sukladno odredbama zakona,
* donosi Pravilnik o unutarnjem redu,
* vrši nadzor nad zakonitošću rada mjesnih odbora,
* obavlja i druge poslove utvrđene Zakonom, Statutom i odlukama Općinskog vijeća.

(2) U slučaju iz stavka 1. točke 5. ovoga članka, općinski načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnine i nekretnina, odnosno drugom raspolaganju imovinom. Ako je taj iznos veći do 1.000.000,00 kuna, općinski načelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu Općine Sračinec i provedeno u skladu sa zakonom.

(3) O stjecanju i otuđivanju nekretnina i pokretnina te drugom raspolaganju imovinom čija je vrijednost veća od vrijednosti iz prethodnog stavka odlučuje Općinsko vijeće Općine Sračinec.

(4) Odluku o imenovanju i razrješenju iz stavka 1. točke 6. ovoga članka općinski načelnik dužan je objaviti u prvom broju „Službenog vjesnika Varaždinske županije“ koji slijedi nakon donošenja te odluke.

**VI. UPRAVNI ODJELI I SLUŽBE OPĆINE SRAČINEC**

**Članak 60.**

(1) Za obavljanje poslova iz samoupravnog djelokruga Općine Sračinec, kao i povjerenih poslova državne uprave, osniva se Jedinstveni upravni odjel.

(2) Akt u smislu stavka 1. ovog članka donosi Općinsko vijeće.

**Članak 61.**

(1) Jedinstvenim upravnim odjelom upravlja pročelnik, kojeg na temelju javnog natječaja imenuje općinski načelnik.

(2) Općinski načelnik može razriješiti pročelnika iz stavka 1. ovog članka:

* ako pročelnik sam zatraži razrješenje,
* ako nastanu takvi razlozi koji po posebnim propisima kojima se uređuju službenički odnosi dovode do prestanka službe,
* ako pročelnik ne postupa po propisima ili općim aktima Općine Sračinec, ili neosnovano ne izvršava odluke tijela Općine Sračinec, ili postupa protivno njima,
* ako pročelnik svojim nesavjesnim ili nepravilnim radom prouzroči Općini Sračinec veću štetu, ili ako zanemaruje i nesavjesno obavlja svoje dužnosti koje mogu štetiti interesima službe u obavljanju poslova Općine Sračinec.

(3) Pročelnik koji bude razriješen sukladno stavku 2. točkama 1., 3. i 4. ovog članka rasporedit će se na drugo slobodno radno mjesto u Jedinstvenom upravnom odjelu, za koje ispunjava stručne uvjete.

(4) Na prava, obveze i odgovornosti kao i druga pitanja u svezi s radom pročelnika koja nisu uređena ovim Statutom, primjenjuju se odredbe zakona kojima se uređuje radni odnos službenika i namještenika u tijelima jedinica lokalne i područne (regionalne) samouprave.

(5) Ustrojstvo, djelokrug i način rada Jedinstvenog upravnog odjela i stručnih službi, uređuje se posebnom odlukom u skladu sa zakonom i Statutom Općine Sračinec.

**Članak 62.**

(1) Općina Sračinec može zajedno i u sporazumu s drugim jedinicama lokalne samouprave zajednički organizirati obavljanje pojedinih poslova iz svog samoupravnog djelokruga, te u tom cilju osnovati zajednička tijela, upravne odjele i službe, odnosno zajednička trgovačka društva i ustanove u skladu s zakonom, ako na to upućuju razlozi racionalnijeg poslovanja.

(2) O osnivanju, ustrojstvu i djelokrugu zajedničkog upravnog tijela iz ovog članka odlučuje Općinsko vijeće.

**Članak 63.**

(1) Upravne, stručne i ostale poslove u tijelima Općine Sračinec obavljaju službenici i namještenici.

(2) Službenici obavljaju upravne i stručne poslove iz djelokruga tijela u kojem rade, a namještenici obavljaju prateće i pomoćne poslove.

(3) Prava, obveze i odgovornost kao i druga pitanja od značenja za rad službenika i namještenika u tijelima Općine Sračinec urediti će se posebnim propisima, sukladno odredbama posebnih zakona.

**Članak 64.**

(1) Službenici u tijelima Općine Sračinec poticat će se na stručno osposobljavanje i usavršavanje putem tečaja, seminara i školovanja.

(2) Trajno osposobljavanje i usavršavanje službenika Općine Sračinec provoditi će se na osnovu strategije i plana trajnog osposobljavanja i usavršavanja lokalnih službenika koje donosi Vlada republike Hrvatske.

**VII. MJESNA SAMOUPRAVA**

**Članak 65.**

(1) Kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana, na području Općine Sračinec osnivaju se mjesni odbori.

(2) Mjesni odbor se osniva za jedno naselje, više međusobno povezanih manjih naselja ili za dio naselja koji u odnosu na ostale dijelove čini zasebnu razgraničenu cjelinu.

(3) Mjesni odbori su pravne osobe.

**Članak 66.**

(1) Na području Općine Sračinec u skladu s propisima osnovana su 2 mjesna odbora u čiji sastav ulaze naselja koja veže zajednički interes u zadovoljavanju komunalnih i ostalih poslova i to:

1. mjesni odbor Sračinec za područje naselja Sračinec.
2. mjesni odbor Svibovec Podravski za naselje Svibovec Podravski.

(2) Mjesni odbori iz stavka 1. ovog članka udovoljavaju kriterijima iz članka 65 ovog Statuta i članka 57. Zakona o lokalnoj i područnoj (regionalnoj) samoupravi, te se ovim Statutom potvrđuje njihovo osnivanje i oni nastavljaju rad u skladu sa Zakonom i ovim Statutom.

**Članak 67.**

(1) Za preustroj osnovanih mjesnih odbora, te osnivanje novih mjesnih odbora za područja Općine Sračinec za koja mjesni odbori nisu osnovani, inicijativu mogu dati građani i njihove organizacije i udruženja, Općinsko vijeće i općinski načelnik.

(2) Svi prijedlozi za osnivanje mjesnih odbora dostavljaju se u pisanom obliku općinskom načelniku, ukoliko on nije predlagatelj.

**Članak 68.**

(1) Tijela mjesnog odbora su vijeće mjesnog odbora i predsjednik vijeća mjesnog odbora.

(2) Vijeće mjesnog odbora biraju građani s područja mjesnog odbora koji imaju biračko pravo.

(3) Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora za čije se vijeće bira.

(4) Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom.

(5) Postupak izbora članova vijeća mjesnog odbora uređuje Općinsko vijeće općim aktom, odgovarajućom primjenom odredaba zakona kojima se uređuje izbor članova predstavničkih tijela jedinica lokalne samouprave.

(6) Izbore za članove vijeća mjesnih odbora raspisuje Općinsko vijeće.

(7) Mandat članova vijeća mjesnog odbora traje četiri godine.

(8) Vijeće mjesnog odbora donosi program rada mjesnog odbora, pravila mjesnog odbora, financijski plan i godišnji obračun, te obavlja i druge poslove utvrđene Zakonom i ovim Statutom.

**Članak 69.**

(1) Vijeće mjesnog odbora iz svog sastava većinom glasova svih članova bira predsjednika vijeća na vrijeme od četiri godine.

(2) Predsjednik vijeća mjesnog odbora predstavlja mjesni odbor i za svoj rad odgovara vijeću mjesnog odbora.

(3) Za obavljanje poslova koje je Općina Sračinec povjerila vijeću mjesnog odbora u smislu članka 15. stavak 3. ovog Statuta, predsjednik vijeća mjesnog odbora odgovara načelniku.

**Članak 70.**

(1) Vijeće mjesnog odbora, radi rasprave o potrebama i interesima građana, te davanja prijedloga za rješavanje pitanja od mjesnog značaja, može sazvati mjesne zborove građana.

(2) Mjesni zbor građana saziva se za dio područja mjesnog odbora koji čini određenu cjelinu.

(3) Mjesni zbor građana vodi predsjednik vijeća mjesnog odbora ili član vijeća mjesnog odbora kojeg odredi vijeće mjesnog odbora.

**Članak 71.**

(1) Broj članova vijeća mjesnog odbora utvrđuje se kako slijedi:

1. Vijeće mjesnog odbora naselja Sračinec ima 9 članova.
2. Vijeće mjesnog odbora naselja Svibovec Podravski ima 5 članova.

**Članak 72.**

(1) U svom radu mjesni odbori moraju se pridržavati Zakona i ovog Statuta.

(2) Nadzor nad zakonitošću rada i postupanja tijela mjesnih odbora obavlja općinski načelnik, te na njegov prijedlog Općinsko vijeće može raspustiti vijeće mjesnog odbora, ako ono učestalo krši odredbe Statuta, pravila mjesnog odbora ili ne obavlja povjerene mu poslove.

**Članak 73.**

(1) Vijeće mjesnog odbora donosi godišnji program rada mjesnog odbora.

(2) Program iz stavka 1. ovog članka mora se zasnivati na stvarnim i realnim potrebama i mogućnostima, a donosi se najkasnije do kraja listopada tekuće godine za narednu godinu.

**Članak 74.**

(1) Osnovna pravila mjesnog odbora smatraju se odredbe članka 68. do 73. ovog Statuta.

(2) Osim osnovnih pravila mjesnih odbora u smislu stavka 1. ovog članka, kao osnovna pravila mjesnih odbora propisuju se i slijedeća:

1. izbor predsjednika i članova vijeća mjesnog odbora nije ograničen u broju uzastopnih mandata.
2. predsjednik i članovi vijeća mjesnog odbora navedene dužnosti obavljaju volonterski, bez naknade.

**Članak 75.**

(1) Za osnovnu djelatnost mjesnih odbora, u smislu osiguravanja nužnih sredstava za njihovo poslovanje (minimalni administrativni i drugi troškovi), te za obavljanje povjerenih im poslova iz samoupravnog djelokruga Općine Sračinec, mjesnim odborima se sredstva osiguravaju u Proračunu Općine Sračinec.

(2) Za financiranje svojih djelatnosti koje nisu obuhvaćene stavkom 1. ovog članka, mjesni odbori mogu osigurati i druge izvore sredstava i to:

* prihoda od imovine i imovinskih prava mjesnog odbora,
* dotacije pravnih osoba i građana,
* drugih sredstava u skladu sa zakonom.

**Članak 76.**

(1) Sredstva kojima raspolažu mjesni odbori mogu se koristiti isključivo za namjene i poslove utvrđene u programu rada i financijskim planom mjesnog odbora.

**Članak 77.**

(1) Općinska uprava i stručne službe osiguravaju odgovarajuće uvjete rada i pružaju pomoć mjesnim odborima u obavljanju administrativnih, financijskih i drugih poslova.

(2) Pomoć u smislu stavka 1. ovog članka urediti će se posebnom odlukom Općinskog vijeća.

**VIII. IMOVINA I FINANCIRANJE OPĆINE SRAČINEC**

**Članak 78.**

(1) Sve pokretne i nepokretne stvari te imovinska prava koja pripadaju Općini Sračinec čine njezinu imovinu.

(2) Općina u upravljanju, raspolaganju i korištenju vlastite imovine mora raspolagati i postupati pažnjom dobrog gospodara.

(3) Općina Sračinec vodi evidenciju svoje imovine.

**Članak 79.**

(1) Općina Sračinec ostvaruje prihode kojima u okvirima svog samoupravnog djelokruga slobodno raspolaže.

(2) Prihodi Općine Sračinec moraju biti razmjerni s poslovima koje obavljaju tijela Općine Sračinec u skladu sa Zakonom.

(3) Prihodi Općine Sračinec su:

* općinski porezi, prirezi, naknade, doprinosi i pristojbe,
* prihod od stvari u vlasništvu Općine Sračinec i imovinskih prava,
* prihod od trgovačkih društava i drugih pravnih osoba u vlasništvu Općine Sračinec, odnosno u kojima ima udio ili dionice,
* prihodi od koncesija,
* novčane kazne i oduzeta imovinska korist za prekršaje koje propiše Općinsko vijeće u skladu sa zakonom,
* udio u zajedničkim porezima,
* sredstva pomoći Republike Hrvatske predviđena u državnom proračunu,
* drugi prihodi određeni zakonom.

***Članak 80.***

*(1) Općina će sukladno odredbama zakona kojim se uređuje planiranje, izrada, donošenje i izvršavanje proračuna te uputama i drugim aktima tijela državne uprave nadležnog za financije na mrežnim stranicama Općine objaviti informacije o trošenju proračunskih sredstava tako da su informacije lako dostupne i pretražive.*

**Članak 81.**

(1) Temeljni financijski akt Općine Sračinec je proračun.

(2) Općinski načelnik kao jedini ovlašteni predlagatelj, dužan je utvrditi prijedlog proračuna i podnijeti ga općinskom vijeću na donošenje u roku utvrđenom posebnim zakonom.

(3) Proračun donosi Općinsko vijeće u skladu s posebnim zakonom.

(4) Proračun Općine Sračinec dostavlja se Ministarstvu financija u skladu s posebnim zakonom.

**Članak 82.**

(1) Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika.

(2) U slučaju iz stavka 1. ovog članka, Vlada Republike Hrvatske imenovati će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika, sukladno posebnom zakonu.

(3) Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

(4) Općinsko vijeće mora donijeti proračun u roku od 45 dana od dana kada ga je novoizabrani načelnik predložio Općinskom vijeću.

**Članak 83.**

(1) Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine u skladu s posebnim zakonom.

(2) Odluku o privremenom financiranju donosi do 31. prosinca Općinsko vijeće u skladu sa posebnim zakonom na prijedlog općinskog načelnika ili povjerenika Vlade Republike Hrvatske te drugog ovlaštenog predlagatelja utvrđenog poslovnikom Općinskog vijeća.

(3) U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

**Članak 84.**

## (1) Ukupno materijalno i financijsko poslovanje Općine Sračinec nadzire Općinsko vijeće Općine Sračinec.

(2) Nadzor nad zakonitošću materijalnog i financijskog poslovanja Općine Sračinec provodi Ministarstvo financija, odnosno drugo tijelo određeno Zakonom.

**IX. AKTI OPĆINE SRAČINEC**

***1. Opći akti***

**Članak 85.**

(1) Općinsko vijeća Općine Sračinec donosi Statut, Poslovnik, Proračun, Godišnji izvještaj o izvršenju proračuna, odluke, rješenja, zaključke, naputke i preporuke te daje autentična tumačenja Statuta i drugih općih akata.

(2) Prije nego što stupi na snagu opći akt se obavezno objavljuje u „Službenom vjesniku Varaždinske županije“.

(3) Opći akt stupa na snagu najranije osmi dan od dana njegove objave u „Službenom vjesniku Varaždinske županije“.

(4) Iznimno, općim se aktom može iz osobito opravdanih razloga odrediti da stupa na snagu prvog dana od dana objave u „Službenom vjesniku Varaždinske županije“.

(5) Opći akt općinskog vijeća ne može imati povratno djelovanje.

**Članak 86.**

(1) Općinsko vijeće Općine Sračinec odluke i druge opće akte, kao i pojedinačne akte donosi u redovitom postupku i na način propisan Poslovnikom Općinskog vijeća.

(2) U slučaju, kada je posebnim zakonom određeno provođenje javne rasprave prije donošenja općeg akta, prijedlog akta dostavlja se Općinskom vijeću na odlučivanje nakon provedene javne rasprave, sukladno odredbama tog zakona.

**Članak 87.**

(1) Općinski načelnik u obavljanju svog djelokruga donosi odluke, naredbe, preporuke, naputke, pravilnike, zaključke i rješenja.

(2) Općinski načelnik osigurava izvršavanje općih akata Općinskog vijeća na način i postupak propisan ovim statutom, te nadzire zakonitost rada upravnih tijela koja obavljaju poslove iz samoupravnog djelokruga Općine Sračinec.

**Članak 88.**

(1) Radna i pomoćna tijela Općinskog vijeća u obavljanju poslova iz svog djelokruga donose zaključke, rješenja i preporuke.

**Članak 89.**

(1) Upravna tijela osnovana za obavljanje poslova iz samoupravnog djelokruga Općine Sračinec neposredno izvršavaju provođenje općih akata Općinskog vijeća.

***2. Pojedinačni akti***

**Članak 90.**

(1) Upravna tijela i stručne službe Općine Sračinec u izvršavanju općih akata Općinskog vijeća i općinskog načelnika, donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

**Članak 91.**

(1) Protiv pojedinačnih akata koje donose upravna tijela Općine Sračinec može se izjaviti žalba nadležnom upravnom tijelu Varaždinske županije.

**Članak 92.**

(1) Na donošenje pojedinačnih akata iz članka 90. ovog Statuta primjenjuju se odredbe Zakona o općem upravnom postupku.

**Članak 93.**

(1) Protiv pojedinačnih akata Općinskog vijeća i Općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drukčije propisano, ne može se izjaviti žalba, već se može pokrenuti upravni spor.

**Članak 94.**

(1) Nadzor zakonitosti pojedinačnih neupravnih akata koje u samoupravnom djelokrugu donose Općinsko vijeće i općinski načelnik obavljaju nadležna tijela državne uprave, svako u svojem djelokrugu, sukladno posebnom zakonu.

**X. NADZOR ZAKONITOSTI RADA I OPĆIH AKATA**

**Članak 95.**

(1) Nadzor zakonitosti rada Općinskog vijeća obavlja tijelo državne uprave nadležno za lokalnu i područnu (regionalnu) samoupravu.

**Članak 96.**

(1) Nadzor zakonitosti općih akata koje u samoupravnom djelokrugu donosi Općinsko vijeće obavljaju nadležna tijela državne uprave, svako u svojem djelokrugu, sukladno posebnom zakonu.

(2) Predsjednik Općinskog vijeća Općine Sračinec dužan je dostaviti statut, poslovnik, proračun ili drugi opći akt nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenja općeg akta propisan statutom i poslovnikom, u roku od 15 dana od dana donošenja općeg akta.

(3) Predsjednik Općinskog vijeća dužan je akte iz stavka 2. ovog članka bez odgode dostaviti i općinskom načelniku.

**XI. RASPUŠTANJE OPĆINSKOG VIJEĆA**

**Članak 97.**

(1) Na prijedlog tijela državne uprave nadležnog za lokalnu i područnu (regionalnu) samoupravu, Vlada Republike Hrvatske raspustiti će Općinsko vijeće:

* ako donese odluku ili drugi akt kojim ugrožava suverenitet i teritorijalnu cjelovitost Republike Hrvatske,
* ako učestalo donosi opće akte suprotne Ustavu, zakonu ili drugom propisu ili zbog učestalih, težih povreda zakona i drugih propisa,
* ako iz bilo kojeg razloga trajno ostane bez broja članova potrebnog za rad i donošenje odluka,
* ako ne može donositi odluke iz svog djelokruga dulje od 3 mjeseca,
* *ako ne raspiše referendum iz članka 18. i članka 53. stavak 3. ovog Statuta,*
* ako u tekućoj godini ne donese proračun za slijedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 82. Statuta.

**XII. ISTOVREMENO RASPUŠTANJE OPĆINSKOG VIJEĆA I RAZRJEŠENJE OPĆINSKOG NAČELNIKA**

**Članak 98.**

(1) Na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Općinsko vijeće i razriješiti općinskog načelnika ako:

* nakon raspuštanja Općinskog vijeća iz razloga navedenih u članku 97. stavak 1. točka 6. ovog Statuta, novoizabrano Općinsko vijeće ne donese proračun u roku od 90 dana od dana konstituiranja,
* Općinsko vijeće ne donese proračun u roku iz članka 82. stavak 4. ovog Statuta.

(2) U slučaju istovremenog raspuštanja Općinskog vijeća i razrješenja općinskog načelnika i njegovog zamjenika, Vlada Republike Hrvatske imenovati će povjerenika za obavljanje poslova iz nadležnosti Općinskog vijeća i općinskog načelnika i raspisati prijevremene izbore, sukladno posebnom zakonu.

## XIII. OSNIVANJE TRGOVAČKIH DRUŠTAVA I USTANOVA U VLASNIŠTVU OPĆINE

**Članak 99.**

(1) Za obavljanje odgovarajućih poslova iz svog samoupravnog djelokruga Općina Sračinec može osnovati trgovačka društva i ustanove u svom vlasništvu, sukladno zakonu.

(2) U skladu sa Zakonom o lokalnoj i područnoj (regionalnoj) samoupravi, te u skladu s posebnim zakonima, Općina Sračinec može osnivati trgovačka društva i ustanove u sporazumu s drugim jedinicama lokalne samouprave.

(3) Trgovačkim društvima i ustanovama iz stavka 1. i 2. ovog članka mogu se odlukom Općinskom Vijeća Općine Sračinec, u obavljanju djelatnosti radi kojih su osnovani, povjeriti javne ovlasti.

(4) U slučaju kada su trgovačkim društvima iz stavka 3. ovog članka povjerene javne ovlasti, kada rješavaju u pojedinačnim stvarima o pravima, obvezama i interesima, dužni su se pridržavati odredbi zakona koje važe za rješavanje, odnosno donošenje pojedinačnog akta u upravnim tijelima i službama Općine Sračinec.

**Članak 100.**

(1) Općina Sračinec nadzire rad i vodi brigu o racionalnom i zakonitom radu trgovačkih društava i ustanova u svom vlasništvu.

(2) Trgovačka društva i ustanove iz stavka 1. ovog članka obvezni su Općinu Sračinec redovito izvještavati o svom radu i poslovanju, u rokovima koje odredi Općinsko vijeće.

**XIV. JAVNOST RADA**

**Članak 101.**

(1) Rad općinskog vijeća, općinskog načelnika i upravnih tijela Općine je javan.

(2) Zainteresirana javnost i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

**Članak 102.**

(1) Javnost rada Općinskog vijeća osigurava se javnim održavanjem sjednica te objavljivanjem općih i drugih akata Općinskog vijeća u „Službenom vjesniku Varaždinske županije“ i na internetskim stranicama Općine.

(2) Javnost rada općinskog načelnika osigurava se održavanjem redovnih mjesečnih konferencija za medije te objavljivanjem općih akata i drugih akata općinskog načelnika u „Službenom vjesniku Varaždinske županije“ i na internetskim stranicama Općine.

(3) Javnost rada upravnih tijela Općine osigurava se putem komunikacije s medijima i objavljivanjem informacija na internetskim stranicama Općine.

**XV. PRAVA OSOBA IZABRANIH NA ODREĐENE DUŽNOSTI U OPĆINI SRAČINEC**

**Članak 103.**

(1) Općinski načelnik može odlučiti hoće li dužnosti na koju je izabran obavljati profesionalno.

(2) Općinski načelnik dužan je u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu o tome na koji način će obavljati dužnost, u protivnom se smatra da će dužnost obavljati volonterski.

(3) Danom stupanja na dužnost općinskog načelnika smatra se dan početka mandata određen posebnim zakonom.

(4) Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Jedinstvenom upravnom odjelu Općine Sračinec.

*(5) Ako u obavijesti iz stavka 4. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.*

(6) Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

**Članak 104.**

(1) Općinski načelnik koji dužnost obavlja profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja.

(2) Općinski načelnik koji dužnost obavlja volonterski, ima pravo na naknadu za rad.

(3) Osnovna mjerila za određivanje plaće, odnosno naknade za rad iz stavka 1. i 2. ovog članka, kao i druga prava vezana uz obnašanje dužnosti općinskog načelnika određuju se posebnom odlukom Općinskog vijeća, sukladno posebnom zakonu.

**Članak 105.**

(1) Osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

(2) Osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti.

*(3) Pravo na naknadu plaće i staž osiguranja iz stavaka 1. i 2. ovoga članka ostvaruje se na vlastiti zahtjev općinskog načelnika te započinje prvoga dana po prestanku profesionalnog obavljanja dužnosti.*

*(4) Zahtjev iz stavka 3. ovoga članka podnosi se najkasnije posljednjeg dana profesionalnog obavljanja dužnosti.*

*(5) Ako općinski načelnik ne podnese zahtjev u roku iz stavka 4. ovoga članka, ne može ostvariti pravo na naknadu plaće i staž osiguranja iz stavaka 1. i 2 ovoga članka.*

(6) Osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

(7) Naknada plaća iz stavka 1. i 2. ovoga članka isplaćuje se na teret proračuna općine.

(8) Prije isteka roka iz stavka 1. i 2. ovoga članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

(9) Po prestanku profesionalnog obnašanja dužnosti općinski načelnik koji je prije obnašanja dužnosti bio zaposlen na neodređeno vrijeme, ima pravo rasporeda odnosno povratka na rad odgovarajućom primjenom odredaba zakona kojim se uređuju obveze i prava državnih dužnosnika.

**Članak 106.**

(1) Pročelnik Jedinstveno upravnog odjela Općine Sračinec ovlašten je za donošenje deklaratornih odluka o početku, načinu te prestanku obnašanja dužnosti općinskog načelnika kao i pojedinačnih rješenja o visini plaće utvrđene sukladno odredbama posebnog zakona.

**Članak 107.**

(1) Predsjednicima i ostalim izabranim dužnosnicima Općinskog vijeća prava na temelju obavljanja dužnosti prestaju:

* istekom mandata, osim ako Zakonom nije drukčije određeno,
* danom donošenja odluke o razrješenju od dužnosti kada ih je Općinsko vijeće razriješilo prije isteka mandata Općinskog vijeća, ako odlukom o razrješenju nije drugačije određeno,
* danom kada Općinsko vijeće utvrdi činjenicu podnošenja ostavke na dužnost, a najkasnije tridesetog dana od dana podnošenja ostavke,
* danom stupanja na snagu odluke o raspuštanju Općinskog vijeća, odnosno odluke o raspisivanju redovnih izbora.

(2) Odluka o prestanku ostvarivanja prava na temelju prestanka obavljanja određene dužnosti dostavlja se osobi kojoj je prestala dužnost i jedinstvenom uspravnom odjelu Općine Sračinec.

**Članak 108.**

(1) Općinskom načelniku prava na temelju obavljanja dužnosti prestaju danom stupanja na dužnost novoga općinskog načelnika, odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti općinskog načelnika.

(2) Općinski načelnik od dana raspisivanja izbora za općinskog načelnika pa do dana stupanja na dužnost novoga općinskog načelnika može obavljati samo poslove koji su neophodni za redovito i nesmetano funkcioniranje Općine Sračinec

## XVI. PRIJELAZNE I ZAVRŠNE ODREDBE

**Članak 109.**

(1) Prijedlog za donošenje novog statuta ili za izmjene i dopune Statuta Općine Sračinec mogu dati Odbor za statut i poslovnik, općinski načelnik ili jedna trećina vijećnika Općinskog vijeća Općine Sračinec.

(2) Prijedlog mora sadržavati tekst novog statuta ili izmjena i dopuna statuta koje se predlažu, mora biti obrazložen, a predaje se predsjedniku Općinskog vijeća Općine Sračinec.

**Članak 110.**

(1) O prijedlogu novog statuta, odnosno o promjeni statuta, Općinsko vijeće Općine Sračinec provesti će raspravu u roku određenom Poslovnikom Općinskog vijeća.

(2) Ukoliko Općinski načelnik nije podnositelj prijedloga za donošenje novog statuta, odnosno izmjena i dopuna statuta, prijedlog se dostavlja Općinskom načelniku radi očitovanja o prijedlogu.

**Članak 111.**

(1) Ukoliko Općinsko vijeće ne prihvati prijedlog za donošenje novog statuta, odnosno za promjenu statuta, isti prijedlog ne može se ponovo podnijeti prije isteka roka od šest mjeseci od dana kada je zaključena rasprava o prijedlogu.

**Članak 112.**

(1) Ustrojstvo i svi opći akti iz samoupravnog djelokruga Općine Sračinec moraju se uskladiti s odredbama ovog Statuta u roku od šest mjeseci od dana stupanja na snagu ovog Statuta.

**Članak 113.**

(1) Do usklađivanja postojećih općih akata s odredbama ovog Statuta, ili do donošenja novih općih akata usklađenih s odredbama ovog Statuta, primjenjuju se postojeći opći akti, osim odredaba koje su u suprotnosti sa odredbama Zakona.

**Članak 114.**

(1) Iznimno od odredbi članka 112. i 113. ovog Statuta, opći akti Općine Sračinec koji nisu usklađeni s odredbama Zakona o lokalnoj i područnoj (regionalnoj) samoupravi, moraju se uskladiti s odredbama tog zakona i u roku propisan tim Zakonom.

**Članak 115.**

(1) Stupanjem na snagu ovog Statuta prestaje važiti Statut Općine Sračinec («Službeni vjesnik Varaždinske županije», broj 14/13 i 27/13).

**Članak 116.**

(1) Ovaj Statut stupa na snagu osmog dana od dana objave u «Službenom vjesniku Varaždinske županije».

|  |  |
| --- | --- |
| **KLASA: 012-03/21-01/1** |  |
| **URBROJ: 2186/07-02-21-1** | **OPĆINSKO VIJEĆE** |
| **Sračinec, \_\_\_. ožujka 2021. godine** | **PREDSJEDNIK** |
|  |  |
|  | **Domagoj Bačani** |